VROUE IN DIE FINANSIËLE SEKTOR - Solidariteit GildesSolidariteit Gildes VROUE IN DIE FINANSIËLE SEKTOR - Solidariteit Gildes
Tuis / Finansiële Nuus / VROUE IN DIE FINANSIËLE SEKTOR
VROUE IN DIE FINANSIËLE SEKTOR
'n Snyerspakkie en 'n paar netjiese Christian Louboutin-skoene bring nie noodwendig vir jou meer geld in die sak as jou manlike eweknieë nie.
PricewaterhouseCoopers (PwC), 'n netwerk van firmas in 158 lande met 'n werkerskorps van meer as 250 000 mense, stel jaarliks verslae oor tendense in die finansiële wêreld saam. Een van dié verslae in die middel van vanjaar toon dat vroue wel toenemend meer dinamiese posisies in die finansiële industrie beklee, maar dat hulle steeds aan die agterspeen suig wanneer dit by salarisse kom.
James de Villiers van Business Insider SA berig in Julie dat sektore soos gesondheidsorg, die media en tegnologie steeds vir vroulike werknemers heelwat minder as hul manlike kollegas betaal.
Volgens PwC uitvoerende direkteure se vergoedingsneigings het slegs 3,3% van die maatskappye wat op die Johannesburgse effektebeurs gelys is, voue in die hoofuitvoerende beampte amp.
Voorts het die Wêreld Ekonomiese Forum se Wêreldwye Geslagsgaping verslag verlede jaar bevind dat Suid-Afrika die negentiende kleinste geslagsgaping vergoeding uit 149 lande het.
Die goeie nuus is egter dat milleniërvroue (gebore tussen 1980 en 1995) toenemend as veranderingsagente kan optree wanneer mense se houding en gedrag ter sprake is.
In 'n peiling deur PwC het meer as 'n driekwart hoofuitvoerende beamptes geglo dat diversiteit kliëntetevredenheid, besigheidsprestasie en innovering bevorder.
Chrizelda Fourie is 'n geoktrooieerde rekenmeester en finansiële bestuurder in die gesondheidsektor in Johannesburg.
Karli* is die afgelope vyftien jaar 'n senior rekenmeester in die telekommunikasie- en sagtewarebedryf.
Chrizelda sê daar is beslis meer vroue in die finansiële industrie, vanaf grondvlak- tot direkteursposisies in vergelyking met tien of twintig jaar gelede.
"Die industrie word oorhoofs nog deur mans gedomineer, maar daar is definitief 'n toename in die aantal vroue wat bestuursposisies beklee," sê Chrizelda.
Chrizelda se ervaring is dat die aantal vroue wat in die finansiële werksplek bevorder word ook toeneem.
Sy het gesê: "In die laaste ses maande is daar vier vroue in ons finansiële departement bevorder."
Karli meen ook dat vroue in die finansiëlesektor en veral die besigheidsindustrie in die laaste paar jaar toegeneem het.
Chrizelda sê: "Mans en vroue word gelyk behandel. Ek voel die omgewing waarin ons werk het kardinaal verander in terme van voordele, fleksietyd ensovoorts. Daar word spesifiek na vroue se voordele gekyk om dit in lyn te bring met dié van mans. Ek dink nie ons is waar ons moet wees in terme van "onder dieselfde kam" skeer nie, maar ons beweeg definitief in die regte rigting."
Oorwegend 'n manlike wêreld
Is die finansiële sektor oorwegend 'n manlike wêreld? Karli meen dit hang af uit watter oogpunt jy daarna kyk.
"Die groot vraag is, het vroue 'n keuse om aan die beroepsmark deel te neem of nie en die antwoord hierop is ja, hulle het. Dié vroue wat wel die korporatiewe leer wil klim kan so maak, maar dit is nie alle vroue se wens of droom nie. Ek voel meer vroue maak tans die keuse om deel te neem."
Vroue en mans word wel oor dieselfde kam geskeer as dit by die finansiëlebedryf kom, meen Karli.
Sy sê: "Ongelukkig het Suid-Afrikaners 'n mentaliteit van altyd die slagoffer wees, ontwikkel. Uit die slagoffer se oogpunt is jy altyd 'n slagoffer. As jy in plaas van 'n slagoffer wees, kies om eerder 'n skepper te wees, kan jy geleenthede in alle omstandighede sien."
Navorsing toon vroue is minder spandabelrig as mans wanneer dit kom by besteding van 'n maatskappy se geld en dat hulle 'n kalmerende invloed op die balans van uitgawes in die maatskappy het.
Klim só die beroepsleer in die finansiëlebedryf as vrou
Neem deel aan die gesprekke en sit aan die tafel as daar vergaderings of gesprekke gehou word. Moet nie in die hoekie sit nie.
Die finansiële industrie oor die algemeen is redelik formeel, maar dit kan ook afhang van die tipe bedryf waarin mens is, bv. finansiële instellings is baie meer formeel as sê FMCG ("Fast Moving Consumer Goods"). Vergewis jou van die voorkomsreëls en -vereistes wanneer jy by 'n maatskappy begin werk.
Glo in jouself en ander sal jou voorbeeld volg. Selfvertroue loop 'n langpad. Of dit nou in vergaderings met kliënte of besprekings oor verhogings is, onthou dat selfvertroue 'n baie groot rol speel in die indruk wat 'n vrou op mense maak, veral in vergaderings. Dit sluit aan by professionele kleredrag en etiket. Mense is meer geneig om na iemand te luister en ernstig op te neem wat selfvertroue uitstraal, ook ten opsigte van voorkoms en taalgebruik.
Laat vaar enige mentaliteit van slagoffer wees wat jy mag hê. Doen jou werk na die beste van jou vermoë en wees altyd gereed en bereid om 'n uitdaging aan te pak.
Ken jou vakgebied; niemand stry met 'n kenner nie.
Bly weg van skinderpraatjies in die kantoor se gange en ander slagofferdialoog. Fokus op jou werk en maak jouself onmisbaar deur die verrigting van jou take.
Wees duidelik oor jou toekomstige doelwitte. As jy verder wil studeer of bevorder wil word, praat daaroor.
Mense behandel jou soos jy hulle toelaat om jou te behandel. Staan ferm en wys ontoelaatbare gedrag uit. Byvoorbeeld: wanneer almal op hulle selfone is tydens 'n vergadering, stop die vergadering en laat almal hulle selfone wegsit. Maak ook seker dat slegs die nodige mense genooi word en dat daar 'n duidelike agenda is met verwagte uitkoms. Niemand respekteer iemand wat hulle tyd mors nie.
Hierdie versterk die mite dat die finansiëlebedryf 'n manswêreld is…
Bestuurders lê nie genoeg klem op hoe belangrik diversiteit in die werkplek is nie en eindig met 'n kortlys van kandidate wat almal dieselfde, en meestal manlik, is.
Van die faktore wat die mite versterk dat finansies slegs vir mans is, is ondermeer die bewoording van advertensies met byvoorbeeld "mededingend", "vegter" of "buitengewoon".
Aanvanklike kennistoetsing kan mense, ook vroue, uitsif wat nie noodwendig goed onder druk presteer nie, maar op alle ander gebiede 'n aanwins vir die maatskappy is.